ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019  ยืนยันยังไม่อนุญาตให้จำหน่ายเครื่องดื่มแอลกอฮอล์
ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ยืนยันยังไม่อนุญาตให้จำหน่ายเครื่องดื่มแอลกอฮอล์ นายฉัตรชัย พรหมเลิศ ปลัดกระทรวงมหาดไทย กล่าวถึงมาตรการห้ามจำหน่ายเครื่องดื่มแอลกอฮอล์ ว่า ยังไม่อนุญาตให้จำหน่ายเครื่องดื่มแอลกอฮอล์ ซึ่งยังยึดตามคำสั่งและข้อกำหนดเดิมจนกว่าจะมีการเปลี่ยนแปลง เพราะที่ผ่านมาเห็นผลชัดเจนว่า เครื่องดื่มแอลกอฮอลน์นำไปสู่การรวมตัวและแพร่เชื้อได้ ถือเป็นปัจจัยที่มีความเสี่ยงสูง ดังนั้นต้องคงข้อกำหนดเดิมไว้และกระทรวงมหาดไทยจะดำเนินการตามคำสั่งของนายกรัฐมนตรีอย่างเคร่งครัดต่อไปขณะที่ นายแพทย์ทวีศิลป์ วิษณุโยธิน โฆษก ศบค. ชี้แจงถึงมาตรการผ่อนปรนที่แบ่งเป็น 4 ระยะๆ ละ 14 วัน ก่อนดูจำนวนผู้ติดเชื้อว่า หากตัวเลขจำนวนผู้ติดเชื้อลดลงภายใน 2 เดือนก็จะเห็นผลมากขึ้นและเชื่อว่าน่าจะผ่อนปรนได้ถึงระยะที่ 4 แต่ทั้งนี้ต้องพิจารณาถึงสถานการณ์การแพร่ระบาดของประเทศเพื่อนบ้านด้วย นอกจากนี้ ยังชี้แจงกรณีที่มีการพยากรณ์โรคจะหมดไปเมื่อใดจากประเทศสิงคโปร์ ที่คาดว่าไทยจะหมดเชื้อโควิด-19 ประมาณวันที่ 11 มิถุนายนนี้ ว่า ถือเป็นข่าวดี แต่ทั้งนี้หากทุกคนร่วมมือกันดำเนินการตามมาตรการที่กระทรวงสาธารณสุขกำหนดเชื้อก็จะหมดไป แต่หากไม่เข้มงวดเชื้อโควิด -19 ก็จะกลับมาแพร่ระบาดอีกได้ ดังนั้นในช่วง 14 วันนี้ จึงต้องขอความร่วมมือให้รักษามาตรการต่างๆ ไว้อย่างเคร่งครัด เพื่อที่จะผ่อนปรนในระยะต่อๆ ไปด้านนายแพทย์ สุขุม กาญจนพิมาย ปลัดกระทรวงสาธารณสุข กล่าวว่า สถานการณ์การแพร่ระบาดของโรคโควิด -19 มีตัวเลขผู้ป่วยใหม่ประมาณ 7-9 คนต่อวัน และผู้ป่วยที่รักษาตัวในโรงพยาบาลประมาณ 200 คน ซึ่งหากปฏิบัติตามมาตรการที่กระทรวงสาธารณสุขกำหนดสถานการณ์ก็น่าจะดีขึ้น แต่หากมีเชื้อมาจากต่างประเทศก็จะมีผู้ป่วยเพิ่มขึ้นได้อีก ซึ่งการจะผ่อนปรนก็สามารถทำได้ในระยะนี้ แต่จำเป็นต้องคงเข้มมาตรการที่กระทรวงสาธารณสุขกำหนดอย่างเคร่งครัด โดยเฉพาะเรื่องการเว้นระยะห่างทางสังคมและการหลีกเลี่ยงที่ชุมชน รถสาธารณะ และควรทำงานในที่พักอาศัยต่อไปอีก ซึ่งหากทำได้ดีใน 14 วัน ก็คาดว่าผู้ป่วยน่าจะไม่เกิน 20-30 คน และยังสามารถรับมือได้ โดยจะสามารถดำเนินมาตรการผ่อนปรนในระยะ 2 และ 3 ต่อไปได้